|  |  |
| --- | --- |
| **Az előterjesztés tárgya:** | **3./Alpolgármester megválasztása** |
| **A napirend előterjesztője:** | Tollárné Tóth Tímea polgármester |
| **Az előterjesztést készítette:** | dr. Faragó-Szabó Melitta jegyző |
| **Döntéshozatal módja:** | minősített többséggel, titkos szavazással (Mötv. 74. § (1) bekezdés) szükség szerint zárt ülésen, |
| **Melléklet:** | - |

**Tisztelt Képviselő-testület!**

Magyarország helyi önkormányzatairól szóló 2011. évi CLXXIX. törvény (továbbiakban: Mötv.) **74. §** (1) – (2) bekezdései alapján a képviselő-testület a **polgármester javaslatára, titkos szavazással, minősített többséggel** a polgármester helyettesítésére, munkájának segítésére **egy alpolgármestert** **választ,** **több alpolgármestert választhat**.

A képviselő-testület **legalább egy alpolgármestert saját tagjai közül választ meg**. Az alpolgármester jogai és kötelezettségei a megválasztásával keletkeznek, a megbízatás megszűnésével szűnnek meg.

Az alpolgármester a polgármester irányításával látja el feladatait. Több alpolgármester esetén a polgármester bízza meg általános helyettesét.

**Azon alpolgármester, akit nem a képviselő-testület tagjai közül választottak**, **nem tagja a képviselő-testületnek, a polgármestert a képviselő-testület elnökeként nem helyettesítheti, de a képviselő-testület ülésein tanácskozási joggal részt vehet.** A nem a képviselő-testület tagjai közül választott alpolgármester jogállására egyebekben a képviselő-testület tagjai közül választott alpolgármesterre vonatkozó szabályokat kell alkalmazni.

**Az Mötv. 75. §** (1) bekezdése alapján az alpolgármesteri tisztség **főállásban is ellátható**. A főállású alpolgármester foglalkoztatási jogviszonya a helyi önkormányzat képviselő-testületének a tisztség főállásban történő betöltéséről szóló döntését követően, az alpolgármester megválasztásával jön létre.

Az előző ciklusban Katona Péter alpolgármester társadalmi megbízatásban látta el feladatát.

Miháld Község Önkormányzata az önkormányzat szervezeti és működési szabályzatáról szóló 4/2024. (IV. 30.) önkormányzati rendelet (a továbbiakban: szervezeti és működési szabályzat) 59. § (2) bekezdése alapján a képviselő-testület tagjai közül választott alpolgármester megbízását társadalmi megbízatásban látja el.

**Az alpolgármester megválasztásának módja:**

Az Mötv. 46. § (2) bekezdése alapján képviselő-testület választás esetén az érintett késérése zárt ülést köteles tartani.

Az alpolgármester választásánál a titkos szavazás kötelező.

A szervezeti és működési szabályzat 43. § (1) bekezdése alapján a képviselő-testület titkos szavazás tarthat mindazokban az ügyekben, amelyekben zárt ülést köteles tartani, illetve zárt ülést tarthat. Az alpolgármester választásánál a titkos szavazás kötelező.

(2) Titkos szavazás esetén a polgármester ismerteti a szavazás menetét. A titkos szavazás borítékba helyezett szavazólapon, szavazóurna igénybevételével történik.

(3) A titkos szavazásról külön jegyzőkönyv készül, amely tartalmazza:

a) a szavazás helyét, napját, a szavazás kezdetét és végét,

b) a képviselő- testület jelen lévő tagjainak nevét,

c) a szavazás során felmerült körülményeket.

(4) Titkos szavazásnál, szavazategyenlőség esetén a szavazást meg kell ismételni.

(5) A titkos szavazásról készült jegyzőkönyvet csatolni kell a képviselő-testület üléséről készült jegyzőkönyvhöz.

A titkos szavazás lebonyolításában a szervezeti és működési szabályzat alapján az Ügyrendi Bizottság vesz részt.

Tekintettel arra, hogy Miháld Község Önkormányzata Képviselő-testülete alakuló ülésén a képviselő-testület az általam javasolt személyt nem választotta meg, ezért az alpolgármester személyére ismételten javaslatot teszek.

**Javaslom, hogy Miháld Község Önkormányzata Képviselő-testülete társadalmi megbízatású alpolgármesternek Katona Péter képviselőt válassza meg.**

Tájékoztatom a Tisztelt Képviselő-testületet, amennyiben a képviselő-testület az alakuló ülést követő ülésen sem választ alpolgármestert, abban az esetben jogszabálysértés követ el. **Az Mötv. 74. § (1) bekezdése alapján az alpolgármester választása nem lehetősége, hanem kötelessége a képviselő-testületnek**.

Felhívom a képviselő-testület figyelmét, hogy az önkormányzatunk törvényességi felügyeletét a Zala Vármegyei Kormányhivatal látja el. Ha a kormányhivatal jogszabálysértést észlel, a törvényességi felügyelet körében legalább harminc napos határidő tűzésével felhívja az érintettet annak megszüntetésére. Az érintett a felhívásban foglaltakat köteles megvizsgálni és a megadott határidőn belül az annak alapján tett intézkedéséről vagy egyet nem értéséről a kormányhivatalt írásban tájékoztatni. A **törvényességi felhívás eredménytelensége esetén a kormányhivatal** a törvényességifelügyeleti eljárás egyéb eszközeinek alkalmazásáról mérlegelési jogkörben dönt. Ennek keretében **törvényességi felügyeleti bírságot szabhat ki,** **amennyiben az érintett ugyanazon jogszabályi kötelezettségét ismételten megsérti**, azonban az ismételten megsértett jogszabályi kötelezettség súlya nem indokolja más törvényességi felügyeleti eszköz alkalmazását.

**A Kormányhivatal eljárása során törvényességi felügyeleti bírság legkisebb összege esetenként a közszolgálati tisztviselőkről szóló törvény szerinti illetményalap (38 650,- Ft), legmagasabb összege esetenként a közszolgálati tisztviselőkről szóló törvény szerinti illetményalap tízszerese. (386 500,- Ft)**

A törvényességi felügyeleti bírság a törvényességi felügyeleti eljárás **során többször, vagy ugyanazon kötelezettség ismételt megszegése esetén ismételten is kiszabható. Ugyanazon kötelezettség ismételt megszegésének tekintendő a jogszabálysértő állapot folyamatos fenntartása is.**

Kérem a Tisztelt Képviselő-testületet, hogy az önkormányzat törvényes működésének biztosítása érdekében Katona Péter képviselőt alpolgármesternek megválasztani szíveskedjen.

*Az alpolgármester megválasztása az Mötv. 74. §-a alapján titkos szavazással, minősített többséggel történik.*

Miháld, 2024. november 15.

 Tollárné Tóth Tímea s.k.

 polgármester

***Határozati javalat***

*Miháld Község Önkormányzata Képviselő-testülete -az Mötv. 74. § (1) bekezdése alapján- Katona Péter képviselőt társadalmi megbízatású alpolgármesterré választja meg.*

*Határidő: azonnal*

*Felelős: Tollárné Tóth Tímea polgármester*